7 nuwe reekse op Via in 2018 | Netwerk24
7 nuwe reekse op Via in 2018
27 Desember 2017 10:36
Onderwerpe van landbou tot leënes-sindroom word in sewe splinternuwe programme verken wat van Januarie op die Afrikaanse leefstylkanaal Via (DStv-kanaal 147) te sien sal wees.
In Daar doer, wat op 8 Januarie begin, word niksvermoedende kinders wat ver van hul ouers af woon met kos van die huis af verras. Die program bekyk die verhoudings tussen ouers en kinders – en die één gereg wat daardie band kenmerk. Dit word Maandae om 18:00 uitgesaai, met heruitsendings op Sondae om 16:30.
Noodlig, ’n nuwe werklikheidsprogram op Via, volg paramedici na tonele waar hulle lewens red. Foto: Verskaf
Landbouweekliks, met Ivor Price as aanbieder, begin op 9 Januarie. Price rol sy moue op en ontmoet van die mees besondere boere in Suid-Afrika. Dié program is in vennootskap met Landbouweekblad geskep en word Dinsdae om 19:30 uitgesaai, met heruitsendings op Sondae om 17:30.
Radio Raps se komedie-werklikheidsprogram is vanaf 12 Januarie ook op Via te sien. Die Radio Rap Show word aangebied deur Jonathan (Rikus de Beer) en hy takel onderwerpe op ’n vars en skreeusnaakse manier. Dit word Vrydae om 20:00 uitgesaai, met heruitsendings op Saterdae om 18:00.
Genoeg, wat op 15 Januarie begin, volg een persoon se maande lange gewigsverliesreis – binne net 30 minute. Die deelnemers word bygestaan deur ’n paneel kenners wat hulle sal help om die uitdaging nie net fisiek nie, maar ook geestelik aan te pak. Dit word Maandae om 17:30 uitgesaai, met heruitsendings op Sondae om 15:00.
Op die maatsoek-en-kosprogram Ete vir twee het mense wat hul lyf graag Kupido wil hou, die geleentheid om twee van hul enkellopende vriende wat mekaar nie ken nie op ’n romantiese afspraak te stuur.
Trippe, trappe, tone is ’n danskompetisie vir kinders wat deur Bianca le Grange aangebied word. Altesaam 12 junior danspaartjies gaan weekliks die dansvloer probeer tem. Brandon Eilers Le Riche van Strictly Come Dancing-faam en die ballerina Diani Gernandt is die beoordelaars. Dit word vanaf 17 Januarie op Woensdae om 17:00 met heruitsendings op Sondae om 14:00 uitgesaai.
Op die maatsoek-en-kosprogram Ete vir twee het mense wat hul lyf graag Kupido wil hou, die geleentheid om twee van hul enkellopende vriende wat mekaar nie ken nie op ’n romantiese afspraak te stuur. Maar daar is ’n kinkel: Kupido moet gasheer speel en kook terwyl die twee enkellopendes die koskritici moet wees. Dit word vanaf 23 Januarie op Dinsdae om 18:00 uitgesaai met heruitsendings op Saterdae om 22:00.
Die werklikheidsprogram Noodlig, wat op 31 Januarie begin, bied ’n blik op die doen en late van ’n span ER24-paramedici. Nege paramedici in ambulanse word na tonele gevolg waar hulle veg om lewens te red. Dit word Donderdae om 21:00, met heruitsendings op Sondae om 22:00, uitgesaai.
Meer oor: Via | Vermaak | Werklikheidsreeks | Landbouweekliks | Televisie
Hartskos: Vegetariese Biryani